শুরু হচ্ছে কৈলাস মানস সরোবর যাত্রা, অনলাইনে আবেদনের ঘোষণা বিদেশমন্ত্রকের

ওয়েবডেস্ক: দীর্ঘ পাঁচ বছর পর শুরু হচ্ছে কৈলাস মানস সরোবর যাত্রা (Kailash Mansarovar Yatra) । শনিবার বিদেশ মন্ত্রক (MEA) ঘোষণা করেছে, জুন থেকে এই যাত্রা পুনরায় শুরু হবে। এর জন্য আবেদনপত্র জমা দেওয়ার আহ্বান জানানো হয়েছে। যাত্রার জন্য আবেদনপত্র kmy.gov.in ওয়েবসাইটে (website) জমা দেওয়া যাবে বলে উল্লেখ করা হয়েছে।

সাধারণ নাগরিকেরাও এই বছর মানস সরোবর যাত্রার সুযোগ পাবেন। অনলাইন আবেদন থেকে শুরু করে যাত্রী নির্বাচন পর্যন্ত পুরো প্রক্রিয়াটি ২০১৫ সাল থেকে সম্পূর্ণ কম্পিউটারাইজড করা হয়েছে। তথ্য চাওয়ার জন্য আবেদনকারীদের চিঠি বা ফ্যাক্স পাঠানোর প্রয়োজন নেই।

এই যাত্রা ভারত (India) ও চীনের (China) সম্পর্ক উন্নত করার প্রচেষ্টার একটি অংশ হিসেবে দেখা হচ্ছে। গত বছরের অক্টোবরে স্বাক্ষরিত একটি চুক্তির মাধ্যমে ডেমচক (Demchok) এবং ডেপসাং- (Depsang) সমঝোতায় এসে ভারত ও চীনের সেনা প্রত্যাহার সম্পন্ন করার পর এই যাত্রার সূচনা হচ্ছে।

আরও পড়ুন: বৈদ্যুতিক গাড়ি নিয়ে সরকারি নীতির স্ট্যাটাস রিপোর্ট চাইল সুপ্রিম কোর্ট

বিদেশ মন্ত্রক সূত্রে খবর, ২০২৫ সালের কৈলাস মানস সরোবর যাত্রা জুন থেকে আগস্ট মাসের মধ্যে সম্পন্ন হবে। ২০২০ সালের পর থেকে কৈলাস মানস সরোবর যাত্রা শুরু হয়নি।

এক বিবৃতিতে, বিদেশ মন্ত্রক ঘোষণা করেছে, “এই বছর পাঁচটি ব্যাচ, প্রতিটি ব্যাচে ৫০ জন যাত্রী এবং ১০টি ব্যাচে প্রতিটি ব্যাচে ৫০ জন যাত্রী, যথাক্রমে উত্তরাখণ্ড রাজ্যের লিপুলেখ পাস এবং সিকিম রাজ্যের নাথুলা পাস অতিক্রম করে ভ্রমণ করার কথা রয়েছে।”

প্রতি বছর জুন থেকে সেপ্টেম্বর মধ্যে চিন অধিকৃত তিব্বতের মানস সরোবর ও কৈলাস যাত্রা করেন পুন্যার্থীরা। ২০২০ সালে করোনার সময় থেকে এই যাত্রা স্থগিত করে দেওয়া হয়। আর সেই বছরেই ১৫ জুন পূর্ব লাদাখের গালওয়ান চিনা ফৌজের হামলার আগ্রাসন প্রতিরোধ করতে গিয়ে শহিদ হন ২০ জন ভারতীয় সেনা। তার পর থেকেই এই তীর্থক্ষেত্রের করিডর বন্ধ ছিল ভারতীয়দের জন্য।

চলতি বছরের জানুয়ারিতে ভারত-চিন দ্বিপাক্ষিক কূটনীতির ৭৫তম বর্ষে বেজিংয়ে ভারতের বিদেশ সচিব বিক্রম মিস্রী ও চিনা বিদেশমন্ত্রী ওয়াং ইর বৈঠকে ভারতীয়দের মানস সরোবর যাত্রার বিষয়টিতে শিলমোহর দেওয়া হয়।

দেখুন অন্য খবর: